7

## REFERAT

**Møde i Aftagerpanelet for Religionsstudier**

**23. april 2013 kl. 15.00-16.30**

Emne: Møde i aftagerpanelet for Religionsstudier

Dato og tidspunkt: Tirsdag den 23. april 2013

Sted: Gyldendal, Klareboderne 3, 1001 København K

Deltagere: Tim Jensen (TJ), Henrik Juul (HJ), Ditte Ehrenreich (DE)

Afbud fra: Trine Fenger (TF), Kristine Munk (KM)

Fraværende: Bente Clausen (BC)

Referent: Ingelise Nielsen

**Dagsorden:**

**1. Velkomst. Tilstede/fraværende:**

Vi blev budt velkommen af Henrik Juul. Derefter fortalte redaktionschef Kim Møller Hansen om Gyldendal: virksomheden og bygningerne.

**2. Godkendelse af dagsorden:**

Dagsordenen blev godkendt.

**3. Godkendelse af referat fra møde den 1. december 2011:**

Det blev diskuteret, om det virkelig var så længe siden, at panelet havde haft sit sidste møde. Ellers var der ingen bemærkninger til referatet.

**4. Hvem overtager Hanne Josephsens plads i Aftagerpanelet?**

De fremmødte var enige om, at det gerne måtte være en anden gymnasierektor, evt. en gymnasielektor. Det er ikke hensigtsmæssigt, at det nye medlem kommer fra en af de faglige foreninger, da det kan blive vanskeligt at skelne mellem, om personen repræsenterer foreningen eller sig selv.

TJ vil snarest sende et forslag til et nyt medlem ud til panelet via mail.

**5. Vores initiativ ang. sprogfagene. Status og nye handlemuligheder:**

TJ: Aftagerpanelet blev på sidste møde enige om at rette henvendelse til ministeriet for at høre, om det var muligt at ændre i kompetencebekendtgørelsen for gymnasiet, således at kravet om originalsprogslæsning kunne bortfalde for den karrierevej.

Ministeriet har svaret, at de ikke vil tage stilling til dette, med mindre der kommer en samlet henvendelse fra alle universiteterne.

TJ har forhørt sig om holdningen hos studieleder Morten Warming, Københavns Universitet og uddannelsesleder Lene Kühle, Aarhus Universitet. De var ikke interesserede i at forsøge at ændre på kravet om originalsprog. Mange undervisere, også på Religionsstudier, SDU, støtter kravet om originalsprog af hensyn til både den almene og faglige (ud)dannelse.

I Aarhus og København har de dog organiseret den propædeutiske undervisning i et planlagt ekstra semester, så de studerende reelt får den tid, de skal bruge. På Syddansk Universitet skal de studerende klare propædeutikken samtidig med de almindelige studier, og mange kan ikke overkomme dette. Det resulterer i, at de studerende er ca. 1 år længere tid om at gennemføre deres bacheloruddannelse, hvis de læser Religionsstudier. Ledelsen på Syddansk Universitet er derfor interesseret i, at man ændrer på vilkårene for propædeutikken, og det skal snarest diskuteres hvorvidt et ekstra semester er en god ide, omend det er strukturelt vanskeligt.

HJ: Aftagerpanelet er enige om, at sprogfagene ikke er nødvendige forudsætninger for, at en kandidat kan levere undervisning af høj kvalitet i gymnasiet. Uanset hvilke andre gode grunde ansatte ved universiteter, også Religionsstudier, måtte have for at det bevares.

**Aftagerpanelet besluttede herefter**, at HJ spørger Morten Warming og Lene Kühle, om de har diskuteret spørgsmålet om originalsprog med deres aftagerpaneler. Derefter vil HJ sende en skrivelse til disse aftagerpaneler, hvor der redegøres for dette aftagerpanels holdning. Fagkonsulenten for gymnasieskolen Martha Haahr vil også blive informeret.

**6. Evaluering af karrieredagen:**

Der har været afholdt en karrieredag på SDU med deltagelse af bl.a. Trine Fenger og Henrik Juul. Der deltog ca. 60 studerende, og det var en fin dag. TJ vil undersøge, om Karrierecenteret har en evaluering af dagen og rundsende den til panelet.

**Aftagerpanelet besluttede** at lave et lignende arrangement hvert andet år.

**7. Hvorledes opererer vi som Aftagerpanel mest effektivt:**

HJ: Det er en god idé, at referatet fra seneste møde bliver fremsendt sammen med dagsordenen til det nye møde. Det sikrer kontinuiteten mellem møderne. Vi kunne også overveje at lave to årlige møder, hvoraf det ene foregår over Adobe Connect.

TJ: Vi ønsker, at aftagerpanelet forholder sig til Religionsstudiers nye studieordning for bacheloruddannelsen. Den er endnu ikke godkendt af Fakultetet, og aftagerpanelet besluttede at rundsende den til panelets medlemmer for evt. kommentarer (vedhæftet).

HJ: Vores arbejde med studieordningen skal afgrænses. Vi er fx ikke interesseret i eksamensformer, der ikke involverer vores organisationer.

TJ: I den nye studieordning er den sammenlignende religionshistorie blevet styrket med et modul om Sydøstasien (inkl.Kina). Desuden er også balancen mellem nutids- og fortidsaspektet blevet bedre. Tillige har vi indført et skrivekursus, som netop var ét af aftagerpanelets ønsker. På grund af udskiftninger i underviserstaben er det eksplicit religionssociologiske også blevet en anelse nedtonet. Kandidatstudieordningen skal også ændres. Som det er nu, har kandidatstudieordningen et fortidsspor og et samtidsspor, men der er så få studerende på kandidatdelen, at denne spordeling ikke fungerer i praksis, da vi ikke kan udbyde nok fag til at dække begge dele. Religionsstudiet er desuden flyttet over på Institut for Historie og har dermed fået nærmere berøringsflade med f.eks. Mellemøststudier og Amerikanske Studier. Det giver øget konkurrence om de studerende, men også interessante muligheder for samarbejde.

**Aftagerpanelet besluttede**, at også den nyeste kandidatstudieordning skal sendes rundt, således at panelet kan orientere sig inden næste møde (vedhæftet)

HJ: Vi har besluttet, at mødet i aftagerpanelet skal holdes på skift hos panelets medlemmer.

DE: Næste møde kan holdes hos os; enten i Odense eller København – afhængig af mødedagen.

Dagsordenen på næste møde skal indeholde:

- Velkomst til det nye medlem

- Originalsprog på Religionsstudier, en status

- Kandidatstudieordningen og karrieremuligheder. Hvilke revisioner kan aftagerpanelet foreslå? Hvordan kan der samarbejdes med andre uddannelser?

Inden næste møde skal aftagerpanelet have forholdt sig til bachelorstudieordningen. HJ påtog sig at styre denne proces.